KBANK วิ่งต่อ 2% นักลงทุนเข้า “ซื้อ” ลุ้นเข้า MSCI รอบใหม่ โบรกชูเป้า 174 บ.
KBANK พุ่งต่อ 2% คาดนักลงทุนเข้าเก็งกำไร ลุ้นเข้าคำนวณ MSCI รอบใหม่ มีผลวันที่ 31 ส.ค.นี้ ให้ราคาเป้าหมาย 174 บาท
KBANK พุ่งต่อ 2% คาดนักลงทุนเข้าเก็งกำไร ลุ้นเข้าคำนวณ MSCI รอบใหม่ มีผลวันที่ 31 ส.ค.นี้ ให้ราคาเป้าหมาย 174 บาท
26 ก.ค. 2565

ผู้สื่อข่าวรายงานว่า วันนี้ (26 ก.ค.65) ราคาหุ้น ธนาคารกสิกรไทย จำกัด (มหาชน) หรือ KBANK ณ เวลา 10:04 น. อยู่ที่ระดับ 145.50 บาท บวก 2.50 บาท หรือ 1.75% สูงสุดที่ระดับ 146.00 บาท ต่ำสุดที่ระดับ 144.50 บาท ด้วยมูลค่าการซื้อขาย 655.69 ล้านบาท

ด้าน บริษัทหลักทรัพย์ เอเซีย พลัส ประเมินหุ้นกลุ่มธนาคารพาณิชย์ ว่าเริ่มเห็นแรงกดดันลดลง และราคาที่ย่อลงมาก่อนหน้านี้เริ่มน่าสะสม และเตรียมรับแรงหนุนในระยะถัดไป โดยมีปัจจัยหนุนจาก 1.หุ้นกลุ่มธนาคาร รายงานกำไรงวดไตรมาส 2 ปี 2565 เป็นไปตามคาดที่ 5.1 หมื่นล้านบาท เพิ่มขึ้น 2.3% เมื่อเทียบช่วงเดียวกันกับปีก่อน 2. หุ้นธนาคารในช่วง 1 เดือนที่ผ่านมา ปรับฐานลงมา 3.3% ขณะที่ SET ปรับลง 0.47% ราคาที่ย่อเริ่มน่าสะสม เตรียมรับแรงหนุนในระยะถัดไป 3.ในอดีตหุ้นในอุตสาหกรรมเดียวกัน มักปรับตัวขึ้นแรง หลังหุ้น IPO ขนาดใหญ่ เข้ามา 1 เดือน 4.หุ้นธนาคารย่อตัวลงมาจน Dividend Yield เริ่มอยู่ในระดับสูง และ 5.ฟันด์โฟลว์ หรือแรงซื้อขายของนักลงทุนต่างประเทศ มีการสลับกลับมาซื้อบ้าง ซึ่งดีกับหุ้นขนาดใหญ่ หลังจากค่าเงินบาทเริ่มชะลอการอ่อนค่าช่วงสั้น แสดงว่า หุ้นขนาดใหญ่มีโอกาสได้แรงพยุงกลับเข้ามาหนุนบ้าง
ทั้งนี้ จาก 5 ปัจจัยดังกล่าว จึงแนะนำสะสมหุ้นกลุ่มธนาคารเพิ่มขึ้น โดยชื่นชอบ KTB ให้ราคาเป้าหมาย 18 บาท, KBANK ให้ราคาเป้าหมาย 174 บาท และ SCB ให้ราคาเป้าหมาย 140 บาท
ด้านบริษัทหลักทรัพย์ โนมูระ พัฒนสิน ระบุว่า MSCI Rebalance จะประกาศรายชื่อหุ้นเข้าคำนวณดัชนีชุดใหม่ วันที่ 11 ส.ค. และจะมีผลวันที่ 31 ส.ค.นี้ โดยคาดการณ์ว่า KBANK จะถูกเข้าคำนวณดัชนีในรอบนี้